Virkur eignarhlutur er bein eða óbein hlutdeild í fjármálafyrirtæki , rafeyrisfyrirtæki , greiðslustofnun eða vátryggingafélagi sem nemur 10% eða meira af hlutafé , stofnfé eða atkvæðisrétti , eða gerir aðila kleift að hafa veruleg áhrif á stjórnun viðkomandi félags . Tilgangur lagaákvæða um mat Fjármálaeftirlitsins á hæfi fyrirhugaðs eiganda virks eignarhlutar er einkum sá að draga úr hættunni á að stórir hluthafar í fjármálafyrirtækjum hafi skaðleg áhrif á heilbrigðan og traustan rekstur fyrirtækjanna og virkni markaðarins . Fjármálaeftirlitið þarf að samþykkja virka eignarhluti fyrirfram , hvort sem um er að ræða nýjan virkan eignarhlut eða þegar virkur eigandi eykur við eignarhald sitt þannig að hann fari yfir ákveðin mörk sem tilgreind eru í lögum . Fjármálaeftirlitið metur hæfi aðila sem sækist eftir því að fara með virkan eignarhlut út frá ýmsum þáttum , t.d. orðspori , reynslu og fjárhagslegu heilbrigði viðkomandi . Fjármálaeftirlitið fer jafnframt með viðvarandi eftirlit með eigendum virkra eignarhluta til þess að tryggja að þeir uppfylli á hverjum tíma hæfisskilyrði til að fara með virkan eignarhlut .